ઘણી કહેવતો સમગ્ર પ્રદેશમાં પ્રચલિત હોય છે, પરંતુ કોમ યા જ્ઞાતિવ્યાપી, અમુક વિસ્તારના સ્થળ યા ગામલક્ષી, સ્થાનિક કહેવતો અમુક નાનકડા સીમિત પ્રદેશમાં પણ પ્રચલિત હોય છે. આવી સ્થાનિક કહેવતોમાં આસપાસના પ્રદેશનાં સ્થળો, લોકો, પ્રાકૃતિક વિશેષતાઓ વગેરેનું પ્રતિબિંબ પડે છે. સામાન્ય કહેવતમાં હોય છે એવાં સનાતન સત્યો તેમાં ભાગ્યે જ જોવા મળે છે. તેમ છતાં તેમાં ક્યારેક અમુક સ્વીકૃત સત્યનું દર્શન થાય છે. ઘણી વાર, આંશિક યા ઊપજાવી કાઢેલું યા આરોપિત યા આભાસી સત્ય જ જણાય છે. તેમાં બોધ, ઉપદેશ, શિખામણ કરતાં કોઈ ગામની, ગ્રામવાસીઓની, કોઈ કોમની મજાક-મશ્કરી કરવાનું વલણ વિશેષ દેખાય છે.